SKRIFTLIG FORESPØRGSEL P-0878/02

af Marit Paulsen (ELDR) til Kommissionen

(21. marts 2002)

Om: Overtrædelse af beslutning 2000/766/EF (forbud mod forarbejdet animalsk protein)

I henhold til Rådets beslutning (2000/766/EF(1)) skal medlemsstaterne forbyde såvel eksport som import af forarbejdede animalske proteiner bestemt til foder til husdyr, der holdes med henblik på produktion af fødevarer. I henhold til Kommissionens beslutning (2001/9/EF(2)) skal medlemsstaterne på forskellig vis sikre, at dette forbud overholdes.

Til trods for disse foranstaltninger forlyder det nu, at forarbejdede animalske proteiner eksporteres via havne i Belgien og Nederlandene til Brasilien, hvor det anvendes til foder til kyllinger, som efterfølgende eksporteres til EU og sælges som fødevarer.

Kan Kommissionen be- eller afkræfte disse forlydender? Hvad agter Kommissionen i bekræftende fald at gøre for at stoppe dette? Hvad har Kommissionen i benægtende fald gjort for at forvisse sig om, at disse forlydender er ukorrekte?

(1) EFT L 306 af 7.12.2000, s. 32.

(2) EFT L 2 af 5.1.2001, s. 32.

Svar afgivet på Kommissionens vegne af David Byrne

(22. april 2002)

Artikel 3, stk. 2, i Kommissionens beslutning 2001/9/EF af 29. december 2000 om kontrolforanstaltninger, der er nødvendige for gennemførelsen af Rådets beslutning 2000/766/EF om en række beskyttelsesforanstaltninger over for overførbare spongiforme encephalopatier og fodring med animalsk protein(1) (også kaldet det udvidede foderforbud), forbyder eksport af forarbejdede animalske proteiner, forudsat at deres anvendelsesformål er omfattet af foderforbuddet. Derfor kan forarbejdede animalske proteiner ikke eksporteres, hvis de er beregnet til anvendelse i foder bestemt til husdyr, der holdes, opfedes eller opdrættes med henblik på produktion af fødevarer, f.eks. grillkyllinger. En medlemsstat kan eksportere forarbejdede animalske proteiner med andre anvendelsesformål, f.eks. produktion af foder til selskabsdyr eller forbrænding, på betingelse af, at der, inden eksporten finder sted, indgås en bilateral aftale med det pågældende tredjeland, ifølge hvilken dette tredjeland forpligter sig til at overholde den endelige anvendelse og til ikke at videreeksportere produktet til forbudte anvendelsesformål. Medlemsstater, der tillader sådan eksport, underretter i Den Stående Komité for Fødevarekæden og Dyresundheds regi Kommissionen og de øvrige medlemsstater om alle vilkår, der er aftalt med det pågældende tredjeland.

Kommissionen har ved adskillige lejligheder mindet medlemsstaterne om disse forpligtelser. En af de vigtigste opgaver for Levnedsmiddel- og Veterinærkontoret er da også at føre kontrol med fremstilling, anvendelse, destruering og eksport af forarbejdede animalske proteiner i forbindelse med kontrolbesøgene i medlemsstaterne.

Kommissionen har endvidere for nylig foretaget en spørgeskemaundersøgelse for bl.a. at kontrollere bortskaffelsen af forarbejdede animalske proteiner. Undersøgelsen viste, at nogle medlemsstater eksporterer forarbejdede animalske proteiner til tredjelande med henblik på forbrænding eller anvendelse i foder til selskabsdyr. Alle disse former for eksport var i overensstemmelse med artikel 3, stk. 2, i beslutning 2001/9/EF. Ingen af medlemsstaterne har orienteret Kommissionen om, at der skulle foregå eksport af forarbejdede animalske proteiner til Brasilien. Hvis det ærede parlamentsmedlem er i besiddelse af oplysninger om, at der skulle foregå en sådan eksport til Brasilien, bedes hun venligst videregive disse oplysninger til Kommissionen.

(1) EFT L 306 af 7.12.2000.